Moenie bespiegel oor brandstofheffing – Mbalula(Argieffoto: pixabay) Die minister van vervoer, Fikile Mbalula, het gemaan teen bespiegeling oor ŉ verhoging in die brandstofheffing om op te maak vir die moontlike skrap van e-tolgeld. Die Automobiel-Assosiasie (AA) en die drukgroep Outa het vroeër gewaarsku dat die regering die verwagte daling in brandstofpryse kan “kaap” om die brandstofheffing te verhoog sodat geld ingevorder kan word om die Gautengse hoofwegverbeteringsprojek (GFIP) te help betaal – iets wat nie met die mislukte e-tolstelsel reggekry kon word nie. “Dit moet onomwonde gestel word dat die regering geen uitlating oor hierdie kwessie gemaak het nie. Ons doen dus ŉ beroep op belanghebbendes om hulle te weerhou van die versprei van gerugte wat bedoel is om onrus onder motoriste te veroorsaak,” sê Mbalula. Volgens die minister het hy al vantevore met Outa en die AA vergader om sake van gemeenskaplike belang te bespreek en hy bly verbind tot opbouende gesprekke wat help om probleme op te los. “Daar is geen rede om alarmisties te wees oor moontlike aankondigings oor die regering se besluit oor die finansiering van die Gautengse hoofwegverbeteringsprojek nie. “Ek doen ŉ beroep op almal om te wag op ŉ formele aankondiging en nie betrokke te raak by bespiegeling wat geen oplossing vir ons uitdagings bied nie.” Wat Mbalula egter nie gedoen het nie, was om te ontken dat ŉ verhoging in die brandstofheffing dalk op hande is. Wayne Duvenage, uitvoerende hoof van Outa, het Woensdag by navraag gesê die regering het in die verlede al, wanneer die brandstofprys daal, ŉ verhoging in die brandstofheffing by die agterdeur laat insluip. Hy sê in 2009 en 2014 het die regering die brandstofheffing verhoog in ŉ tydperk waar ŉ daling in pryse ondervind is. “Ons gee ons kommer hieroor te kenne en ons het ŉ reg om dit te doen. Daar is genoeg aanduidings dat die regering ŉ styging kan laat inglip,” sê Duvenage. ŉ Besluit oor die e-tolprojek is nou al verskeie kere na die kantlyn geskop. Mbalula het in Junie vanjaar egter beloof dat ŉ oplossing vir die e-tol-situasie “vir seker” in Oktober tydens die mediumtermynbegrotingsrede gegee sal word, hoewel verskeie vorige spertye daaroor al gekom en gegaan het. Een van die voorstelle wat in die verlede gemaak is om die GFIP in die plek van die e-tolstelsel te help finansier, was ŉ styging in die brandstofheffing. Danksy ŉ laer internasionale olieprys en die versterking van die rand teen die dollar, kan die prys van petrol volgende maand in die omgewing van R2,60 daal en die prys van diesel met naastenby R2,30. Die vrees is dat die regering hierdie daling as ŉ geleentheid gaan sien om belasting te verhoog.